En infeksjon – som for eksempel lungebetennelse, halsbetennelse eller urinveisinfeksjon – oppstår når bakterier, virus eller sopp kommer på avveie, er «farligere» eller flere enn de normalt skal være. Dette bekjemper kroppen med sitt infeksjonsforsvar, og du får symptomer som feber, rødhet, hevelse, smerte og endret funksjon.
Sepsis kalles ofte blodforgiftning, men det er ikke egentlig en forgiftning. Det er en alvorlig infeksjon der pasienter blir svært syke. Sepsis oppstår som følge av at bakterier kommer over i blodbanen. Kroppens infeksjonsforsvar overreagerer, og en rekke av kroppens organer skades. Som følge av sepsis utvikler pasienter svikt i organer som lunger, nyre, hjerne, hjerte, beinmarg og lever.